PMIndiaData/PMIndiaSum huggingface dataset:
ദേശീയ ഹരിത ഹൈഡ്രജൻ ദൗത്യത്തിന് മന്ത്രിസഭയുടെ അംഗീകാരം

പ്രധാനമന്ത്രി നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം ദേശീയ ഹരിത ഹൈഡ്രജൻ ദൗത്യത്തിന് അംഗീകാരം നൽകി. സൈറ്റ് (SIGHT) പദ്ധതിയ്ക്കുള്ള 17,490 കോടി രൂപയും മാര്‍ഗനിർദേശക പദ്ധതികൾക്കായി 1,466 കോടി രൂപയും ഗവേഷണ വികസന മേഖലയ്ക്കായി 400 കോടി രൂപയും, മറ്റ് അനുബന്ധ പരിപാടികൾക്കായി 388 കോടി രൂപയും ഉൾപ്പടെ 19,744 കോടി രൂപയാണ് പദ്ധതിയുടെ പ്രാരംഭ പ്രവർത്തനങ്ങൾക്ക് ചെലവ് വരുന്നത്. നവപുനരുൽപ്പാദക ഊർജമന്ത്രാലയം പദ്ധതി നടപ്പിലാക്കുന്നതിനുള്ള മാർഗനിർദേശങ്ങൾക്കു രൂപംനൽകും. ദൗത്യത്തിന് കീഴിൽ 2030-ഓടെ ഇനി പറയുന്ന കാര്യങ്ങൾ ലക്ഷ്യമിടുന്നു: രാജ്യത്തിന്റെ പുനരുൽപ്പാദക ഊർജശേഷി 125 ജിഗാവാട്ടായി ഉയർത്തിക്കൊണ്ട്, കുറഞ്ഞത് 5 എംഎംടി (മില്യൺ മെട്രിക് ടൺ) വാർഷിക ഹരിത ഹൈഡ്രജൻ ഉൽപ്പാദനശേഷി കൈവരിക്കൽ എട്ട് ലക്ഷം കോടി രൂപയിലധികം മൊത്ത നിക്ഷേപം ആറ് ലക്ഷത്തിലധികം തൊഴിലവസരങ്ങൾ സൃഷ്ടിക്കൽ ഫോസിൽ ഇന്ധന ഇറക്കുമതിയിൽ ഒരു ലക്ഷം കോടി രൂപയിലധികം കുറയ്ക്കൽ വർഷാവർഷം പുറംതള്ളുന്ന ഹരിതഗൃഹ വാതകത്തിൽ 50 എംഎംടി കുറയ്ക്കൽ ഹരിത ഹൈഡ്രജനും അനുബന്ധ ഉൽപ്പന്നങ്ങളും കയറ്റുമതി ചെയ്യാനുള്ള അവസരങ്ങൾ സൃഷ്ടിക്കുക; വ്യാവസായിക, ഊർജ, ചലനാത്മക മേഖലകളിലെ ഡീകാർബണൈസേഷൻ; ഇറക്കുമതി ചെയ്ത ജൈവ ഇന്ധനങ്ങളിലും ഭക്ഷ്യവസ്തുക്കളിലുമുള്ള ആശ്രിതത്വം കുറയ്ക്കൽ; തദ്ദേശീയ ഉൽപ്പാദനശേഷി വികസനം; തൊഴിലവസരങ്ങൾ സൃഷ്ടിക്കൽ; അത്യാധുനിക സാങ്കേതികവിദ്യാ വികസനം തുടങ്ങി വിപുലമായ നേട്ടങ്ങളാണ് പദ്ധതിയിലൂടെ കൈവരിക്കുന്നത്. ഇന്ത്യയുടെ പുനരുൽപ്പാദക ഊജശേഷി 125 ജിഗാവാട്ട് ആയി ഉയർത്തിക്കൊണ്ട്, വാർഷിക ഹരിത ഹൈഡ്രജൻ ഉൽപ്പാദനശേഷി കുറഞ്ഞത് 5 എംഎംടി(മില്യൺ മെട്രിക് ടൺ)യിലേക്ക് ഉയരും. 2030ഓടെ 8 ലക്ഷം കോടി രൂപയുടെ നിക്ഷേപങ്ങളും, 6 ലക്ഷത്തിലധികം തൊഴിലവസരങ്ങളും സൃഷ്ടിക്കാൻ ദൗത്യം ലക്ഷ്യമിടുന്നു. 2030ഓടെ വാർഷിക കാർബൺ ഡൈ ഓക്സൈഡ് ബഹിർഗമനം 50 എംഎംടിയോളം കുറയ്ക്കാൻ സാധിക്കുമെന്നും പ്രതീക്ഷിക്കുന്നു. ഹരിത ഹൈഡ്രജന്റെ ആവശ്യകത സൃഷ്ടിക്കൽ, അതിന്റെ ഉൽപ്പാദനം, ഉപയോഗം, കയറ്റുമതി എന്നിവ പദ്ധതി സുഗമമാക്കും. സ്ട്രാറ്റജിക് ഇന്റർവെൻഷൻസ് ഫോർ ഗ്രീൻ ഹൈഡ്രജൻ ട്രാൻസിഷൻ (SIGHT) പരിപാടിയ്ക്ക് കീഴിൽ ഇലക്ട്രോലൈസറുകളുടെ ആഭ്യന്തര നിർമാണം, ഹരിത ഹൈഡ്രജന്റെ ഉൽപ്പാദനം എന്നിവയ്ക്കും പദ്ധതിയ്ക്ക് കീഴിൽ സാമ്പത്തിക സഹായം നൽകും. ഉയർന്നുവരുന്ന അന്തിമോപയോഗ സേവന മേഖലകളിലും, ഉൽപ്പാദന മേഖലയിലുമുള്ള മാർഗനിർദേശക പ്രോജക്ടുകൾക്ക് പദ്ധതിയുടെ പിന്തുണയുണ്ടാവും. ഹൈഡ്രജന്റെ വൻതോതിലുള്ള ഉൽപ്പാദനത്തിനും അല്ലെങ്കിൽ ഉപയോഗത്തിനും പ്രാപ്തിയുള്ള പ്രദേശങ്ങൾ ഹരിത ഹൈഡ്രജൻ ഹബ്ബുകളായി കണ്ടെത്തി വികസിപ്പിക്കും. ഹരിത ഹൈഡ്രജൻ ആവാസവ്യവസ്ഥ സ്ഥാപിക്കുന്നതിന് സഹായകമായ നയങ്ങൾ വികസിപ്പിക്കും. ശക്തമായ മാനദണ്ഡങ്ങളും നിയന്ത്രണങ്ങളും ഉൾപ്പെടുത്തിയ ചട്ടക്കൂട് വികസിപ്പിക്കും. കൂടാതെ ഗവേഷണ-വികസന (സ്ട്രാറ്റജിക് ഹൈഡ്രജൻ ഇന്നൊവേഷൻ പാർട്ണർഷിപ്പ് – SHIP) കാര്യങ്ങൾക്കായി പൊതു-സ്വകാര്യ പങ്കാളിത്ത നയം ദൗത്യത്തിന് കീഴിൽ സുഗമമാക്കും. ലക്ഷ്യബോധമുള്ളതും സമയബന്ധിതവും ആഗോളതലത്തിൽ മത്സരാധിഷ്ഠിത സാങ്കേതിക വിദ്യകൾ വികസിപ്പിക്കുന്നതിന് അനുയോജ്യമായ രീതിയിലുള്ളതുമായ ഗവേഷണ-വികസന പദ്ധതികളാവും വികസിപ്പിക്കുക. പദ്ധതിയ്ക്ക് കീഴിൽ ഏകോപിത നൈപുണ്യ വികസന പരിപാടിയും സംഘടിപ്പിക്കും. പദ്ധതി ലക്ഷ്യങ്ങളുടെ വിജയകരമായ നേട്ടം ഉറപ്പാക്കുന്നതിനായി കേന്ദ്ര-സംസ്ഥാന ഗവണ്മെന്റുകളിലെ എല്ലാ മന്ത്രാലയങ്ങളും വകുപ്പുകളും ഏജൻസികളും സ്ഥാപനങ്ങളും വ്യക്തമായതും ഏകോപിതവുമായ നടപടികൾ സ്വീകരിക്കും. നവ പുനരൂൽപ്പാദക ഊർജ മന്ത്രാലയത്തിന്റെ ഉത്തരവാദിത്വത്തിലാവും ദൗത്യത്തിന്റെ മൊത്തത്തിലുള്ള ഏകോപനവും നിർവഹണവും. –ND–
വിഖ്യാത കവി കേദാര്‍നാഥ് സിംഗിന്റെ നിര്യാണത്തില്‍ പ്രധാനമന്ത്രിയുടെ അനുശോചനം

വിഖ്യാത ഹിന്ദി കവി കേദാര്‍നാഥ് സിംഗിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി ദുഖം രേഖപ്പെടുത്തി. പ്രധാനമന്ത്രി പറഞ്ഞു, ‘പ്രശസ്ത കവിയും, എഴുത്തുകാരനുമായ കേദാര്‍നാഥ് സിംഗിന്റെ നിര്യാണത്തില്‍ അഗാധമായി ദുഖിക്കുന്നു. തന്റെ കവിതകളില്‍ അദ്ദേഹം പൊതുജീവിതത്തിലെ വികാരങ്ങള്‍ക്ക് ഇടം നല്‍കി. സാഹിത്യ ലോകത്തിന് പ്രത്യേകിച്ചും, ജനങ്ങള്‍ക്ക് പൊതുവിലും എക്കാലവും അദ്ദേഹം ഒരു പ്രചോദനമാണ്.’ കേദാര്‍നാഥ് സിംഗിന് 2013 ല്‍ ജ്ഞാനപീഠം പുരസ്‌ക്കാരം നല്‍കിയിട്ടുണ്ട്. അദ്ദേഹത്തിന്റെ സാഹിത്യ കൃതികളായ ‘അഭി ബില്‍ക്കുല്‍ അഭി’, ‘സമീന്‍ പക്ക് രഹീ ഹെ’ ‘അകാല്‍ മേ സാരസ്’ തുടങ്ങിയവ പ്രശസ്തമാണ്.
പണ്ഡിറ്റ് മദൻ മോഹൻ മാളവ്യയുടെ ജയന്തി ദിനത്തിൽ പ്രധാനമന്ത്രിയുടെ  ശ്രദ്ധാഞ്ജലി

പണ്ഡിറ്റ് മദൻ മോഹൻ മാളവ്യയുടെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. വിദ്യാഭ്യാസ മേഖലയെ പുഷ്ടിപ്പെടുത്തുന്നതിൽ മദൻ മോഹൻ മാളവ്യയുടെ അവിസ്മരണീയമായ സംഭാവനകളെ ശ്രീ മോദി അനുസ്മരിച്ചു. പ്രധാനമന്ത്രി ട്വീറ്റ് ചെയ്തു: "ഭാരതമാതാവിന്റെ മഹാനായ പുത്രൻ പണ്ഡിറ്റ് മദൻ മോഹൻ മാളവ്യ ജിക്ക് അദ്ദേഹത്തിന്റെ ജന്മവാർഷികത്തിൽ വിനീതമായ ആദരാഞ്ജലികൾ. രാജ്യത്തിന്റെ വിദ്യാഭ്യാസ മേഖലയുടെ അഭിവൃദ്ധിക്കായി അദ്ദേഹം തന്റെ ജീവിതം സമർപ്പിച്ചു, അതിന്റെ പേരിൽ അദ്ദേഹം എന്നും ഓർമ്മിക്കപ്പെടും."
രാഷ്ട്രീയ സ്വച്ഛതാ കേന്ദ്രം(RSK) പ്രധാനമന്ത്രി നാളെ ഉദ്ഘാടനം ചെയ്യും

സ്വച്ഛ് ഭാരത് മിഷന്റെ ഭാഗമായുള്ള രാഷ്ട്രീയ സ്വച്ഛതാ കേന്ദ്രം, പ്രധാനമന്ത്രി നാളെ ഉദ്ഘാടനം ചെയ്യും. 2017 ഏപ്രിൽ 10 നാണ് ഗാന്ധിജിയുടെ ചമ്പാരൻ സത്യാഗ്രഹത്തിന്റെ നൂറാം വാർഷിക ചടങ്ങിനോടനുബന്ധിച്ച്, മഹാത്മാഗാന്ധിയോടുള്ള ആദര സൂചകമായി രാഷ്ട്രീയ സ്വച്ഛതാ കേന്ദ്രത്തെ കുറിച്ച് ആദ്യമായി പ്രധാനമന്ത്രി പ്രഖ്യാപിച്ചത്. രാഷ്ട്രീയ സ്വച്ഛത കേന്ദ്രത്തിലെ ഇൻസ്റ്റലേഷനു കൾ, ലോകത്തെ ഏറ്റവും വലിയ പെരുമാറ്റ പരിവർത്തന പ്രചാരണ പരിപാടിയായ ശുചിത്വഭാരത മിഷന്റെ വിജയകരമായ യാത്ര, വരും തലമുറയ്ക്ക് പരിചയപ്പെടുത്തി കൊടുക്കും. ശുചിത്വ സംബന്ധമായ വിഷയങ്ങളിൽ വിവരം, ബോധവൽക്കരണം, വിദ്യാഭ്യാസം എന്നിവ നൽകുന്നതിന് ഡിജിറ്റൽ, ഔട്ട്ഡോർ ഇൻസ്റ്റലേഷനുകൾ സഹായിക്കും. ഒന്നാമത്തെ ഹാളിൽ ശുചിത്വ പ്രചാരണ പരിപാടിയെപറ്റി വിവരിക്കുന്ന ദൃശ്യശ്രാവ്യ പ്രദർശനം 360 ഡിഗ്രിയിൽ കാണാം. ഗാന്ധിജിയുടെ സ്വച്ഛഭാരത് ലക്ഷ്യത്തിലേക്കുള്ള വിവിധ പ്രവർത്തനങ്ങൾ വിശദമാക്കുന്ന എൽഇഡി പാനലുകളുടെ നിര, ഹോളോഗ്രാം ബോക്സുകൾ, സമ്പർക്ക പ്രദമായ ഗെയിമുകൾ തുടങ്ങിയവയാണ് രണ്ടാമത്തെ പ്രദർശന മുറിയിൽ ഉള്ളത്. രാഷ്ട്രീയ സ്വച്ഛത കേന്ദ്രത്തിനു സമീപമായുള്ള തുറസ്സായ പുൽത്തകിടിയിൽ ഒരുക്കിയിരിക്കുന്ന മൂന്നു പ്രദർശനങ്ങൾ സത്യാഗ്രഹത്തിൽ നിന്നും സ്വച്ഛഗ്രഹത്തിലേക്കുള്ള ഇന്ത്യയുടെ യാത്രയുടെ ആഖ്യാനമാണ്. പദ്ധതിയുടെ വിജയത്തെ പറ്റിയുള്ള നാൾ വഴികൾ, കേന്ദ്രത്തിലെ ചുവർ ചിത്രങ്ങളിൽ കാണാം. കേന്ദ്രം സന്ദർശിച്ച ശേഷം പ്രധാനമന്ത്രി രാജ്യത്തെ 36 സംസ്ഥാനങ്ങൾ /കേന്ദ്ര ഭരണ പ്രദേശങ്ങൾ എന്നിവയെ പ്രതിനിധീകരിച്ച് കൊണ്ട് ഡൽഹിയിൽ നിന്നുള്ള 36 സ്കൂൾ വിദ്യാർത്ഥികളോട് കേന്ദ്രത്തിലെ ആംഫി തിയേറ്ററിൽ സംവദിക്കും. സാമൂഹിക അകലം പ്രോട്ടോകോൾ പൂർണമായും പാലിച്ചു കൊണ്ടായിരിക്കും സംവാദം നടക്കുന്നത്. അതിനുശേഷം പ്രധാനമന്ത്രി രാജ്യത്തെ അഭിസംബോധന ചെയ്യും. ഗ്രാമീണ മേഖലയിലെ ജനങ്ങളുടെ ശുചിത്വ ശീലങ്ങൾ നിർണായക മാറ്റം വരുത്താൻ സ്വച്ഛഭാരത് പദ്ധതിയിലൂടെ സാധിച്ചു. 55 കോടിയോളം പേരെ വെളിയിട വിസർജന ശീലത്തിൽ നിന്നും ശുചിമുറികളുടെ ഉപയോഗത്തിലേക്ക് മാറ്റി. അന്താരാഷ്ട്ര സമൂഹത്തിൽ നിന്ന് ഏറെ പ്രശംസ ലഭിച്ച മാതൃകയാണിത്. പദ്ധതിയുടെ രണ്ടാം ഘട്ടത്തിൽ ‘ഓ ഡി എഫി’ൽ നിന്നും ‘ഓ ഡി എഫ് പ്ലസ്‌’ ലേക്കുള്ള മാറ്റമാണ് വിഭാവനം ചെയ്യുന്നത്. ഇന്ത്യൻ ഗ്രാമങ്ങളെ വെളിയിട വിസർജന രഹിതമാക്കി തുടർന്നുകൊണ്ട് പോകുന്നതോടൊപ്പം എല്ലാവർക്കും ഖര, ദ്രവ മാലിന്യ സംസ്കരണ സംവിധാനം ഏർപ്പെടുത്തുകയാണ് രണ്ടാം ഘട്ടത്തിൽ ലക്ഷ്യമിടുന്നത്.
കെ ജെ അൽഫോൺസ് തന്റെ ‘ആക്സിലറേറ്റിംഗ് ഇന്ത്യ: 7 ഇയേഴ്സ് ഓഫ് മോദി ഗവൺമെന്റ്’ എന്ന പുസ്തകം പ്രധാനമന്ത്രിക്ക് സമ്മാനിച്ചു

മുൻ കേന്ദ്ര മന്ത്രി ശ്രീ കെ ജെ അൽഫോൺസ് തന്റെ ‘ത്വരിതപ്പെടുത്തുന്ന ഇന്ത്യ: മോദി ഗവണ്മെന്റിന്റെ 7 വർഷങ്ങൾ ’ എന്ന പുസ്തകം പ്രധാനമന്ത്രി ശ്രീ നരേന്ദ്ര മോദിക്ക് സമർപ്പിച്ചു. ഇന്ത്യയുടെ പരിഷ്കരണ യാത്രയുടെ വശങ്ങൾ ‘ഇന്ത്യയെ ത്വരിതപ്പെടുത്തൽ’ എന്ന കൃതിയിൽ ഉൾക്കൊള്ളിക്കാൻ അദ്ദേഹം അഭിനന്ദനീയമായ ഒരു ശ്രമം നടത്തിയിട്ടുണ്ടെന്ന് പ്രധാനമന്ത്രി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു; "എന്റെ വിലമതിക്കപ്പെട്ട സഹപ്രവർത്തകനായ ശ്രീ അൽഫോൻസ് , ഇന്ത്യയുടെ പരിഷ്കരണ യാത്രയുടെ മുഖങ്ങൾ 'ഇന്ത്യയെ ത്വരിതപ്പെടുത്തുന്നു' എന്ന പുസ്തകത്തിൽ ചുരുക്കിയവതരിപ്പിക്കാൻ പ്രശംസനീയമായ ഒരു ശ്രമം നടത്തിയിട്ടുണ്ട് . അദ്ദേഹത്തിൽ നിന്ന് പുസ്തകത്തിന്റെ ഒരു പ്രതി ഏറ്റു വാങ്ങിയതിൽ സന്തോഷമുണ്ട്.
.പ്രധാനമന്ത്രിയുടെ  ഛാത് ആശംസ

ഛാത് പൂജയോടനുബന്ധിച്ച് പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "സൂര്യാരാധനയുടെ മഹത്തായ ഉത്സവമായ ഛാത് എല്ലാവർക്കും ആശംസിക്കുന്നു. എല്ലാവർക്കും നല്ല ആരോഗ്യവും സന്തോഷവും നൽകി ഛാത് ദേവി അനുഗ്രഹിക്കട്ടെ."
സ്റ്റാര്‍ട്ടപ്പുകള്‍ക്കായി ഫണ്ട് ഓഫ് ഫണ്ട് (എഫ്.എഫ്.എസ്.) ആരംഭിക്കാനുള്ള ശുപാര്‍ശയ്ക്കു മന്ത്രിസഭയുടെ അനുമതി

ആയിരം കോടി രൂപ ഫണ്ടുമായി ജൂണില്‍ ആരംഭിച്ച ഫണ്ട് ഓഫ് ഫണ്ട്‌സ് ഓഫ് സ്റ്റാര്‍ട്ടപ്പ്‌സ് (എഫ്.എഫ്.എസ്.) സംബന്ധിച്ച താഴെപ്പറയുന്ന ശുപാര്‍ശകള്‍ക്കു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. 1. എഫ്.എഫ്.എസില്‍നിന്നു സഹായം ലഭിക്കുന്ന ആള്‍ടെര്‍നേറ്റ് ഇന്‍വെസ്റ്റ്‌മെന്റ് ഫണ്ടുകള്‍ (എ.ഐ.എഫുകള്‍) എഫ്.എഫ്.എസ്സില്‍നിന്നു ലഭിക്കുന്ന വിഹിതത്തിന്റെ ഇരട്ടിത്തുക 17-02-2016ലെ ജി.എസ്.ആര്‍. 180 (ഇ)ഗസറ്റ് വിജ്ഞാപന പ്രകാരം യോഗ്യതയുള്ള സ്റ്റാര്‍ട്ടപ്പുകളില്‍ മുതല്‍മുടക്കിയിരിക്കണം. ഒരു സ്റ്റാര്‍ട്ടപ്പിനു നല്‍കാമെന്നേറ്റ തുക സ്റ്റാര്‍ട്ടപ്പിന്റെ തുടക്കത്തില്‍ നല്‍കിയിട്ടില്ലെങ്കില്‍ ബാക്കി ഫണ്ട് പിന്നീട് നല്‍കാവുന്നതാണ്. 2. സാങ്കേതിക വിലയിരുത്തല്‍ നടത്താനും വെഞ്ച്വര്‍ ക്യാപ്പിറ്റല്‍ ഇന്‍വെസ്റ്റ്‌മെന്റ് കമ്മിറ്റിയുടെ യോഗം നടത്താനുമൊക്കെ ആവശ്യമായ പണത്തില്‍, എ.ഐ.എഫുകള്‍ക്കു നല്‍കാമെന്ന് ഏറ്റതും പിരിഞ്ഞുകിട്ടാത്തതുമായ തുകയുടെ അര ശതമാനം വരെ എഫ്.എഫ്.എസില്‍നിന്നു കണ്ടെത്താവുന്നതാണ്. ഓരോ അര്‍ധവാര്‍ഷിക ആരംഭത്തിലും ഏപ്രില്‍ ഒന്നിനും ഒക്ടോബര്‍ ഒന്നിനും ഈ തുക ഫണ്ടിലേക്കു നിക്ഷേപിക്കും.
അന്റാര്‍ട്ടിക്ക് പര്യവേഷണത്തില്‍ ഇന്ത്യ- അര്‍ജന്റീന സഹകരണം

അന്റാര്‍ട്ടിക്ക് പ്രദേശത്തെ ഗവേഷണ പ്രവര്‍ത്തനങ്ങളില്‍ ഇന്ത്യയും, അര്‍ജന്റീനയും തമ്മില്‍ സഹകരിക്കുന്നത് സംബന്ധിച്ച് കഴിഞ്ഞ മാസം ഒപ്പ് വച്ച ധാരണാപത്രം പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. ദക്ഷിണ മഹാസമുദ്രങ്ങളുടെയും അന്റാര്‍ട്ടിക്കയുടെയും പരിസ്ഥിതി സംരക്ഷണം, ഭൗമശാസ്ത്ര മേഖലയുമായി ബന്ധപ്പെട്ട പദ്ധതികള്‍ തുടങ്ങിയവയില്‍ ശാസ്ത്ര സഹകരണത്തിന് ഈ ധാരണാപത്രം സഹായിക്കും. പ്രധാന സവിശേഷതകള്‍ · ദക്ഷിണ മഹാസമുദ്രങ്ങളുടെയും അന്റാര്‍ട്ടിക്കയുടെയും പരിസ്ഥിതി സംരക്ഷണം, ജീവശാസ്ത്ര, ഭൗമശാസ്ത്ര മേഖലകളുമായി ബന്ധപ്പെട്ട പദ്ധതികള്‍ തുടങ്ങിയവയില്‍ ശാസ്ത്ര സഹകരണം. · അന്റാര്‍ട്ടിക്കയുടെയും, അതിനെ ആശ്രയിക്കുന്ന പരിസ്ഥിതിയുടെയും പഠനവുമായി ബന്ധപ്പെട്ട ശാസ്ത്ര വിവരങ്ങളുടെ പരസ്പര കൈമാറ്റം. · ശാസ്ത്രജ്ഞരെ പരസ്പരം കൈമാറുന്നതിനുള്ള സാധ്യതകള്‍ കണ്ടെത്തും. · ഒരു രാജ്യത്തിന്റെ ദേശീയ, അന്റാര്‍ട്ടിക്ക് പരിപാടിയില്‍ മറ്റെ രാജ്യത്തെ ശാസ്ത്രജ്ഞരെയും, വിദഗ്ദ്ധരെയും പങ്കെടുപ്പിക്കല്‍. · ശാസ്ത്ര സമ്മേളനങ്ങളും, ശില്‍പ്പശാലകളും സംഘടിപ്പിക്കല്‍ ; സുപ്രധാന പോളാര്‍ ഫോറം യോഗങ്ങളോടനുബന്ധിച്ച് സാധ്യമായത്ര ഉഭയകക്ഷി കൂടിക്കാഴ്ചകള്‍ സംഘടിപ്പിക്കുക. · സംയുക്ത ശാസ്ത്ര പ്രസിദ്ധീകരണങ്ങള്‍ · ശാസ്ത്ര മേഖലയുമായി ബന്ധപ്പെട്ട് പ്രവര്‍ത്തിക്കുന്നവര്‍ക്ക് പരിശീലനം.
18-ാമത് ഇന്ത്യ-ആസിയാൻ ഉച്ചകോടിയിൽ പ്രധാനമന്ത്രി ശ്രീ നരേന്ദ്ര മോദിയുടെ അഭിസംബോധന

യുവർ മജെസ്റ്റി എക്സ്സെല്ലെൻസിസ്‌ നമസ്കാർ ! ഈ വർഷവും നമ്മുടെ പരമ്പരാഗത കുടുംബചിത്രം എടുക്കാൻ കഴിഞ്ഞില്ല, എന്നാൽ ഫലത്തിൽ ആസിയാൻ-ഇന്ത്യ ഉച്ചകോടിയുടെ പാരമ്പര്യത്തിന്റെ തുടർച്ച നാം നിലനിർത്തി. 2021-ൽ ആസിയാന്റെ പ്രസിഡന്റായതിന് ബ്രൂണെയിലെ സുൽത്താനെ ഞാൻ അഭിനന്ദിക്കുന്നു. യുവർ മജെസ്റ്റി എക്സ്സെല്ലെൻസിസ്‌ കോവിഡ് -19 മഹാമാരി കാരണം നാമെല്ലാവരും ഒട്ടേറെ വെല്ലുവിളികൾ നേരിട്ടു. എന്നാൽ ഈ വെല്ലുവിളി നിറഞ്ഞ സമയം ഒരു തരത്തിൽ ഇന്ത്യ-ആസിയാൻ സൗഹൃദത്തിന്റെ പരീക്ഷണം കൂടിയായിരുന്നു. കോ വിഡ് കാലം മുതലുള്ള നമ്മുടെ പരസ്പര സഹകരണവും പരസ്പര സഹാനുഭൂതിയും ഭാവിയിൽ നമ്മുടെ ബന്ധത്തെ ശക്തിപ്പെടുത്തുന്നത് തുടരുകയും അത് നമ്മുടെ ജനങ്ങൾക്കിടയിൽ നല്ല മനസ്സിന്റെ അടിത്തറയാകുകയും ചെയ്യും. ഇന്ത്യയും ആസിയാനും ആയിരക്കണക്കിന് വർഷങ്ങളായി ഊഷ്മളമായ ബന്ധം പുലർത്തുന്നു എന്നതിന് ചരിത്രം സാക്ഷിയാണ്. ഇത് നമ്മുടെ പങ്കിട്ട മൂല്യങ്ങൾ, പാരമ്പര്യങ്ങൾ, ഭാഷകൾ, ഗ്രന്ഥങ്ങൾ, വാസ്തുവിദ്യ, സംസ്കാരം, പാചകരീതി മുതലായവയിലും പ്രതിഫലിക്കുന്നു. അതിനാൽ, കേന്ദ്രസ്ഥാനത്തുള്ള ആസിയാൻ ഐക്യം ഇന്ത്യയ്ക്ക് എല്ലായ്പ്പോഴും ഒരു പ്രധാന മുൻഗണനയാണ്. മേഖലയിലെ എല്ലാവരുടെയും സുരക്ഷയും വളർച്ചയും ഞങ്ങളുടെ "സാഗർ" നയത്തിൽ അടങ്ങിയിരിക്കുന്നു. ഇന്ത്യയുടെ ഇന്തോ-പസഫിക് ഓഷ്യൻസ് ഇനിഷ്യേറ്റീവ്, ആസിയാൻ ഇൻഡോ-പസഫിക്കിനായുള്ള ഔട്ട്‌ലുക്ക് എന്നിവ ഇന്തോ-പസഫിക് മേഖലയിലെ ഞങ്ങളുടെ പങ്കിട്ട കാഴ്ചപ്പാടിന്റെയും പരസ്പര സഹകരണത്തിന്റെയും ചട്ടക്കൂടാണ്. യുവർ മജെസ്റ്റി എക്സ്സെല്ലെൻസിസ്‌ 2022-ൽ നമ്മുടെ പങ്കാളിത്തത്തിന്റെ 30 വർഷം പൂർത്തിയാകും. ഇന്ത്യയും സ്വാതന്ത്ര്യത്തിന്റെ എഴുപത്തഞ്ച് വർഷം പൂർത്തിയാക്കും. ഈ സുപ്രധാന നാഴികക്കല്ല് 'ആസിയാൻ-ഇന്ത്യ സൗഹൃദ വർഷം' ആയി ആഘോഷിക്കുന്നതിൽ എനിക്ക് അതിയായ സന്തോഷമുണ്ട്. വരാനിരിക്കുന്ന കംബോഡിയയുടെ പ്രസിഡൻസിക്കും സിംഗപ്പൂരിലെ നമ്മുടെ കൺട്രി കോർഡിനേറ്ററിനു കീഴിലും ബന്ധം കൂടുതൽ ശക്തിപ്പെടുത്താൻ ഇന്ത്യ പ്രതിജ്ഞാബദ്ധമാണ്. ഇപ്പോൾ നിങ്ങളുടെ അഭിപ്രായങ്ങൾ കേൾക്കാൻ ഞാൻ കാത്തിരിക്കുകയാണ്. ഒട്ടേറെ നന്ദി!
ഇന്ത്യയുടെ സാംസ്കാരിക വൈവിധ്യത്തിന്റെയും ചടുലതയുടെയും അതുല്യമായ ആഘോഷമാണ് മാധവ്പൂർ മേള :  പ്രധാനമന്ത്രി

ഇന്ത്യയുടെ സാംസ്കാരിക വൈവിധ്യത്തിന്റെയും ചടുലതയുടെയും അതുല്യമായ ആഘോഷമായി മാധവപൂർ മേളയെക്കുറിച്ച് വിശേഷിപ്പിച്ചു കൊണ്ട് മൻ കി ബാത്തിൽ നിന്നുള്ള ഒരു ക്ലിപ്പ് പ്രധാനമന്ത്രി ശ്രീ നരേന്ദ്ര മോദി പങ്കിട്ടു. പ്രധാനമന്ത്രി ട്വീറ്റ് ചെയ്തു : "മാധവ്പൂർ മേള ആരംഭിക്കുമ്പോൾ, ഇന്ത്യയുടെ സാംസ്കാരിക വൈവിധ്യത്തിന്റെയും ചടുലതയുടെയും ഈ അതുല്യമായ ആഘോഷത്തെക്കുറിച്ച് കഴിഞ്ഞ മാസത്തെ മൻ കി ബാത്തിൽ ഞാൻ പറഞ്ഞത് പങ്കുവെക്കുന്നു." മേളയുടെ പ്രമേയവും സന്തോഷകരമായ ചൈതന്യവും ഊന്നിപ്പറയുന്ന ഗുജറാത്ത് ടൂറിസത്തിന്റെ ട്വീറ്റും പ്രധാനമന്ത്രി പങ്കുവെച്ചു.
മാധുരി ബോസും ചന്ദ്ര ബോസും പ്രധാനമന്ത്രിയെ സന്ദര്‍ശിച്ചു.

നോതാജി സുഭാഷ് ചന്ദ്രബോസിന്റെ ചെറു അനന്തിരവള്‍ ശ്രീമതി മാധുരി ബോസും ചെറു അനന്തിരവന്‍ ശ്രീ. ചന്ദ്രബോസും ന്യൂഡല്‍ഹിയില്‍ ഇന്ന് (16-12-2015) പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ” ബോസ് സഹോദരന്മാരും ഇന്ത്യന്‍ സ്വാതന്ത്ര്യവും ഒരു ഇന്‍സൈസറുടെ കാഴ്ചപ്പാടില്‍” എന്ന തന്റെ പുസ്തകത്തിന്റെ ഒരു പ്രതി ശ്രീമതി. മാധുരി ബോസ് പ്രധാനമന്ത്രിയ്ക്ക് സമ്മാനിച്ചു. പുസ്തകത്തിന്റെ പ്രസാധകരായ സേജ് പബ്‌ളിക്കേഷന്‍സിന്റെ പ്രതിനിധി ശ്രീ. വിവേക് മെഹ്‌റയും തദവസരത്തില്‍ സന്നിഹിതനായിരുന്നു.
ജ്ഞാനം, കർമ്മം, ഭക്തി എന്നിവയുടെ സമ്പൂർണ്ണ സംയോജനമാണ് യോഗ: പ്രധാനമന്ത്രി

ജ്ഞാനം, കർമ്മം, ഭക്തി എന്നിവയുടെ സമ്പൂർണ്ണ സംയോജനമാണ് യോഗയെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. വേഗതയേറിയ ലോകത്ത് യോഗ ഏറെ ആവശ്യമുള്ള ശാന്തത പ്രദാനം അത് വാഗ്ദാനം ചെയ്യുന്നുവെ ന്നും അദ്ദേഹം പറഞ്ഞു. പ്രധാനമന്ത്രി ട്വീറ്റ് ചെയ്തു; "ജ്ഞാനം, കർമ്മം , ഭക്തി എന്നിവയുടെ ഉത്തമമായ സംയോജനമാണ് യോഗ. വേഗതയേറിയ ഒരു ലോകത്തിന് ഏറെ ആവശ്യമുള്ള ശാന്തത അത് വാഗ്ദാനം ചെയ്യുന്നു."
ഐക്യത്തിന്റെ പ്രതിമ പ്രധാനമന്ത്രി രാഷ്ട്രത്തിന് സമര്‍പ്പിക്കും

പ്രധാനമന്ത്രി ശ്രീ. നരേന്ദ്ര മോദി ‘ഐക്യത്തിന്റെ പ്രതിമ’ നാളെ (2018 ഒക്‌ടോബര്‍ 31) രാഷ്ട്രത്തിന് സമര്‍പ്പിക്കും. 182 അടി ഉയരമുള്ള സര്‍ദാര്‍ വല്ലഭഭായ് പട്ടേലിന്റെ പ്രതിമ അദ്ദേഹത്തിന്റെ ജന്മവാര്‍ഷിക ദിനത്തില്‍ ഗുജറാത്തിലെ നര്‍മദാ ജില്ലയിലുള്ള കെവാദിയ ഗ്രാമത്തിലാണ് സമര്‍പ്പിക്കുന്നത്. സമര്‍പ്പണ ചടങ്ങില്‍ പ്രധാനമന്ത്രിയും മറ്റ് വിശിഷ്ടാതിഥികളും ചേര്‍ന്ന് മണ്ണും നര്‍മ്മദാ നദിയിലെ ജലവും ഒരു കലശത്തിലാക്കും. തുടര്‍ന്ന് പ്രധാനമന്ത്രി ഒരു ലിവര്‍ അമര്‍ത്തിക്കൊണ്ട് പ്രതിമയില്‍ പ്രതീകാത്മക അഭിഷേകം നടത്തും. പ്രധാനമന്ത്രി സദസിനെ അഭിസംബോധന ചെയ്യും. പിന്നീട് അദ്ദേഹം ഐക്യത്തിന്റെ മതില്‍ ഉദ്ഘാടനം ചെയ്യും. പ്രധാനമന്ത്രി ഐക്യത്തിന്റെ പ്രതിമയുടെ കാല്‍ചുവട്ടില്‍ പ്രത്യേക പൂജയും നടത്തും. മ്യൂസിയം, പ്രദര്‍ശനം, സന്ദര്‍ശന ഗ്യാലറി എന്നിവയും പ്രധാനമന്ത്രി സന്ദര്‍ശിക്കും 153 അടി ഉയരത്തിലുള്ള ഈ ഗ്യാലറിക്ക് ഒരേ സമയം 200 സന്ദര്‍ശകരെ ഉള്‍ക്കൊള്ളാനാകും. സര്‍ദാര്‍ സരോവര്‍ അണക്കെട്ട്, അതിന്റെ സംഭരണി, സത്പുര, വിന്ധ്യാ മലനിരകള്‍ എന്നിവയുടെ ഗംഭീരമായ കാഴ്ച ഇവിടെ നിന്നാല്‍ കാണാം. ഇന്ത്യന്‍ വ്യോമസേനാ വിമാനങ്ങളുടെ പ്രകടനവും, സാംസ്‌കാരി സംഘങ്ങളുടെ കലാപ്രകടനങ്ങളും സമര്‍പ്പണ ചടങ്ങിന് മാറ്റ് കൂട്ടും.
ചേരിചേരാ പ്രസ്ഥാന കോണ്‍ടാക്റ്റ് ഗ്രൂപ്പിന്റെ ഓണ്‍ലൈന്‍ ഉച്ചകോടിയില്‍ പ്രധാനമന്ത്രി പങ്കെടുത്തു

കോവിഡ്-19 മഹാമാരി വ്യാപിക്കുന്ന പശ്ചാത്തലത്തില്‍ അതിനെതിരെയുള്ള പ്രതിരോധ നടപടികളെക്കുറിച്ച് ചര്‍ച്ച ചെയ്യുന്നതിനായി 2020 മേയ് നാലിനു വൈകുന്നേരം സംഘടിപ്പിച്ച ചേരിചേരാരാഷ്ട്രങ്ങളുടെ (നാം) കോണ്‍ടാക്റ്റ് ഗ്രൂപ്പ് ഓണ്‍ലൈന്‍ ഉച്ചകോടിയില്‍ പ്രധാനമന്ത്രി ശ്രീ നരേന്ദ്രമോദി പങ്കെടുത്തു. 'കോവിഡ്-19നെതിരെ ഒരുമിക്കൂ' എന്ന ആശയത്തിലുള്ള ഓണ്‍ലൈന്‍ നാം ഉച്ചകോടിക്ക് ഇപ്പോഴത്തെ 'നാം' ചെയര്‍മാനായ അസര്‍ബൈജാന്‍ റിപ്പബ്ലിക് പ്രസിഡന്റ് ആദരണീയനായ ഇല്‍ഹാം ആലിയേവാണ് ആതിഥേയത്വം വഹിച്ചത്. കോവിഡ്-19മഹാമാരിക്കെതിരായ പോരാട്ടത്തില്‍ അന്താരാഷ്ട്ര ഐക്യം പ്രോത്സാഹിപ്പിക്കുകയും ഈ മഹാമാരിയെ അഭിസംബോധന ചെയ്യുന്നതിനായി രാജ്യങ്ങളുടെയും അന്താരാഷ്ട്ര ഏജന്‍സികളുടെയും പരിശ്രമങ്ങള്‍ ഒരുമിപ്പിക്കുകയും ചെയ്യുക എന്നതായിരുന്നു ഉച്ചകോടിയുടെ ഉദ്ദേശ്യം. അന്താരാഷ്ട്ര ബഹുസ്വരതാദിനത്തെയൂം സമാധാനത്തിന് വേണ്ടിയുള്ള നയതന്ത്രത്തെയും അനുസ്മരിക്കുകയും ചെയ്തു. ചേരിചേരാ പ്രസ്ഥാനത്തിന്റെ തത്ത്വങ്ങളോടും മൂല്യങ്ങളോടും അതിന്റെ പ്രധാനപ്പെട്ട സ്ഥാപക അംഗം എന്ന നിലയിലുള്ള ഇന്ത്യയുടെ ദീര്‍ഘകാല പ്രതിബദ്ധത അടിവരയിടുന്നതാണ് പ്രധാനമന്ത്രി മോദിയുടെ പങ്കാളിത്തം. ഇന്നത്തെ പ്രതിസന്ധിക്ക് ലോകത്തിന്റെ ഏകോപിതവും സംശ്ലേഷിതമായതും തുല്യപ്രതിരോധപരവുമായ ഇടപെടലിന്റെ പ്രാധാന്യത്തിന് തന്റെ ഇടപെടലില്‍ പ്രധാനമന്ത്രി ഊന്നല്‍ നല്‍കി. ഇന്ത്യ ആഭ്യന്തരമായും അന്താരാഷ്ട്ര തലത്തിലും കൈക്കൊണ്ട നടപടികള്‍ അദ്ദേഹം വിശദീകരിച്ചു. ഈ പ്രസ്ഥാനവുമായി ഐകര്യപ്പെട്ടുകൊണ്ടു കഴിയാവുന്നത്ര സഹായവും സമര്‍പ്പണ സന്നദ്ധതയും അദ്ദേഹം വ്യക്തമാക്കി. മറ്റു വൈറസുകളായ, പ്രത്യേകിച്ച് ഭീകരവാദവും വ്യാജവാര്‍ത്തകളും പോലുള്ളവയ്ക്കെതിരെയും ലോകത്തിന്റെ നിരന്തരമായ പരിശ്രമത്തിന്റെ പ്രാധാന്യത്തിനു പ്രധാനമന്ത്രി ഊന്നല്‍ നല്‍കി. ഏഷ്യ, ആഫ്രിക്ക, ലാറ്റിന്‍ അമേരിക്ക, മറ്റ് കരീബിയന്‍, യൂറോപ്യന്‍ രാജ്യങ്ങള്‍ എന്നിവിടങ്ങളില്‍ നിന്നുളള്ള 30 ലധികംവരുന്ന രാജ്യങ്ങളുടെ തലവന്മാര്‍ക്കും മറ്റ് നേതാക്കള്‍ക്കും ഒപ്പമാണ് പ്രധാനമന്ത്രി മോദി ചേര്‍ന്നത്, ഐക്യരാഷ്ട്ര സഭ പൊതു സഭയുടെ പ്രസിഡന്റ് പ്രൊഫ: ടിജാനി മുഹമ്മദ്, ബണ്‍ഡേ, ഐക്യരാഷ്ട്ര സഭ സെക്രട്ടറി ജനറല്‍ മിസ്റ്റര്‍ അന്റോണിയോ ഗുട്ട്റസ്, ആഫ്രിക്കന്‍ യൂണിയന്‍ ചെയര്‍പേഴ്സണ്‍ മുസാ ഫകി മഹമദ്, യൂറോപ്യന്‍ യൂണിയന്‍ ഉന്നത പ്രതിനിധികള്‍, ജോസഫ് ബോറല്‍, അതോടൊപ്പം ലോകാരോഗ്യസംഘടന ഡയറക്ടര്‍ ജനറല്‍ ഡോ: ടേഡ്രോസ് ഗേബ്രിയേസസ് എന്നിവരും ഉച്ചകോടിയെ അഭിസംബോധന ചെയ്തു. കോവിഡ്-19ന്റെ പ്രത്യാഘാതങ്ങളെക്കുറിച്ചും സാദ്ധ്യമായ പരിഹാരത്തിന് വേണ്ടിയുള്ള അനിവാര്യതകളും ആവശ്യങ്ങളും കണ്ടെത്തുന്നതിനെക്കുറിച്ചും മൊത്തത്തില്‍ ചേരിചേരാ പ്രസ്ഥാന നേതാക്കള്‍ സംസാരിക്കുകയും കര്‍മ്മനിരതമായ തുടര്‍നടപടികള്‍ അഭ്യര്‍ത്ഥിക്കുകയും ചെയ്തു. ഉച്ചകോടിയെ തുടര്‍ന്ന് കോവിഡ്-19 നെതിരെയുള്ള പോരാട്ടത്തിന് അന്താരാഷ്ട്ര ഐക്യത്തിന്റെ പ്രാധാന്യം അടിവരയിടുന്ന പ്രഖ്യാപനം നേതാക്കള്‍ അംഗീകരിക്കുകയും ചെയ്തു. കോവിഡ്-19നെതിരായ പോരാട്ടത്തിനായി അംഗരാജ്യങ്ങളുടെ അനിവാര്യതകളും ആവശ്യങ്ങളും ഓരോ രാജ്യങ്ങളുടെയും അടിസ്ഥാന മെഡിക്കല്‍, സാമൂഹിക, മാനുഷികപരമായ ആവശ്യങ്ങള്‍ പ്രതിഫലിപ്പിക്കുന്ന ഒരു പൊതു ഡാറ്റാബേസിലൂടെ കണ്ടെത്തുന്നതിനായി ഒരു 'കര്‍മ്മസേന' സൃഷ്ടിക്കുന്നതിനെക്കുറിച്ചും നേതാക്കള്‍ പ്രഖ്യാപനം നടത്തി.
തൊഴില്‍ പരിഷ്‌കരണ ബില്ലുകള്‍ പാസാക്കപ്പെട്ടതിനെ പ്രധാനമന്ത്രി പ്രശംസിച്ചു;

തൊഴില്‍ പരിഷ്‌കരണ ബില്ലുകള്‍ പാര്‍ലമെന്റ് പാസ്സാക്കിയതിനെ പ്രധാനമന്ത്രി ശ്രീ. നരേന്ദ്ര മോദി പ്രശംസിച്ചു. ട്വീറ്റുകളിലൂടെ പ്രധാനമന്ത്രി പറഞ്ഞു: 'ഏറെ നാളായി പരിഗണിക്കപ്പെടാതിരുന്നതും ഏറെ പ്രതീക്ഷ അര്‍പ്പിക്കപ്പെട്ടിരുന്നതുമായ തൊഴില്‍ പരിഷ്‌കാരങ്ങള്‍ പാര്‍ലമെന്റ് പാസ്സാക്കി. ഈ പരിഷ്‌കാരങ്ങള്‍ രാജ്യത്തെ കഠിനാധ്വാനികളായ തൊഴിലാളികളുടെ ക്ഷേമം ഉറപ്പുവരുത്തുകയും സാമ്പത്തിക വളര്‍ച്ചയ്ക്ക് ഉത്തേജനമേകുകയും ചെയ്തു. 'ഗവണ്‍മെന്റിന്റെ ഇടപെടല്‍ പരിമിതം, പരമാവധി ഭരണം' എന്നതിനുള്ള തിളക്കമേറിയ ഉദാഹരണങ്ങള്‍ കൂടിയാണ് ഇത്. പുതിയ ലേബര്‍ കോഡ് കുറഞ്ഞ വേതനവും സയമത്തുള്ള വേതന വിതരണവും എല്ലായിടത്തും ഉറപ്പാക്കുകയും തൊഴിലാളികളുടെ തൊഴില്‍പരമായ സുരക്ഷയ്ക്കു മുന്‍ഗണന നല്‍കുകയും ചെയ്യുന്നു. പരിഷ്‌കാരങ്ങള്‍ മെച്ചപ്പെട്ട തൊഴില്‍ സാഹചര്യം സൃഷ്ടിക്കുകയും അതു സാമ്പത്തിക വളര്‍ച്ചയെ ത്വരിതപ്പെടുത്തുകയും ചെയ്യും. തൊഴില്‍പരിഷ്‌കാരങ്ങള്‍ 'ബിസിനസ് ചെയ്യുന്നത് സുഗമമാക്കല്‍' ഉറപ്പാക്കും. സമ്മര്‍ദവും ചുവപ്പുനാടയും 'ഇന്‍സ്‌പെക്ടര്‍ രാജും' കുറയ്ക്കുക വഴി സംരംഭങ്ങളെ ശാക്തീകരിക്കുന്നതിനുള്ള ഭാവിയെ കരുതിയുള്ള നിയമങ്ങളാണ് ഇവ. തൊഴിലാളികളുടെയും വ്യവസായത്തിന്റെയും വളര്‍ച്ചയ്ക്കായി സാങ്കേതിക വിദ്യയുടെ കരുത്ത് ഉപയോഗപ്പെടുത്തുന്നതിനും പരിഷ്‌കാരം സഹായകമാണ്.'
മഹാരാഷ്ട്രയിൽ നെരൽ-മാതേരൻ ടോയ് ട്രെയിൻ പുനരാരംഭിച്ചതിൽ പ്രധാനമന്ത്രി സന്തോഷം പ്രകടിപ്പിച്ചു

മഹാരാഷ്ട്രയിൽ നെരൽ-മാതേരൻ ടോയ് ട്രെയിൻ പുനരാരംഭിക്കുന്നത് പ്രകൃതിരമണീയമായ യാത്രയെ കൂടുതൽ അവിസ്മരണീയമാക്കുമെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. റെയിൽവേ മന്ത്രാലയത്തിന്റെ ട്വീറ്റിന് പ്രധാനമന്ത്രി മറുപടി നൽകി : “മനോഹരമായ ഈ യാത്ര കൂടുതൽ അവിസ്മരണീയമാക്കുന്നു! പ്രാദേശിക വിനോദസഞ്ചാരത്തിന് നല്ല വാർത്ത…” –ND–
നവ, പുനരുപയോഗിക്കാവുന്ന ഊര്‍ജ മേഖലകളില്‍ സഹകരിക്കുന്നതിനായി ഇന്ത്യയും ഫ്രാന്‍സും സഹകരിക്കുന്നതിനുള്ള ധാരണാപത്രത്തിനു മന്ത്രിസഭയുടെ അംഗീകാരം

നവ, പുനരുപയോഗിക്കാവുന്ന ഊര്‍ജ മേഖലകളില്‍ സഹകരിക്കുന്നതിനു സോളാര്‍ എനര്‍ജി കോര്‍പറേഷന്‍ ഓഫ് ഇന്ത്യ ലിമിറ്റഡും ഫ്രാന്‍സിന്റെ കമ്മിസ്സാരിയറ്റ് എ 1 എനര്‍ജിയടോമിക് എറ്റ് ഓക്‌സ് എനര്‍ജീസ് ആള്‍ട്ടര്‍നേറ്റീവ്‌സും (സി.ഇ.എ.) ഫ്രഞ്ച് കമ്പനിയായ ബ്ലൂ സ്റ്റോറേജ് എസ്.എ.എസ്സും ഒപ്പിട്ട ധാരണാപത്രം സംബന്ധിച്ച് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍പാകെ വിശദീകരിക്കപ്പെട്ടു. 2018 ഒക്ടോബര്‍ മൂന്നിന് ന്യൂഡെല്‍ഹിയില്‍ വെച്ചാണു ധാരണാപത്രം ഒപ്പുവെക്കപ്പെട്ടത്. ഇംഗ്ലീഷ്, ഹിന്ദി, ഫ്രഞ്ച് ഭാഷകളിലുള്ള ധാരണാപത്രങ്ങള്‍ ഒപ്പുവെച്ചിട്ടുണ്ട്. സൗരോര്‍ജം ഉപയോഗപ്പെടുത്തി വൈദ്യുതിയില്‍ ഓടുന്ന വാഹനങ്ങള്‍ വ്യാപകമാക്കാനുള്ള കേന്ദ്ര ഗവണ്‍മെന്റിന്റെ പ്രതീക്ഷാപൂര്‍ണമായ പദ്ധതിയെ പിന്‍തുണയ്ക്കുന്നതിനായി സൗരോര്‍ജം ഉപയോഗപ്പെടുത്തുന്ന ബാറ്ററികളോടുകൂടിയ ഇ-വെഹിക്കില്‍ ചാര്‍ജിങ് കേന്ദ്രം എസി.ഇ.സി.ഐക്കു ലഭ്യമാക്കുന്നതിനുള്ള ആദ്യ പദ്ധതി ഉള്‍പ്പെടെ ഭാവികാല സഹകരണത്തിനു പ്രത്യേക പ്രാധാന്യം കല്‍പിച്ചുകൊണ്ടുള്ള ചര്‍ച്ചകള്‍ക്കു രൂപം നല്‍കുകയാണു ധാരണാപത്രത്തിന്റെ ലക്ഷ്യം. ധാരണാപത്രം ഇന്ത്യയും ഫ്രാന്‍സും തമ്മിലുള്ള ഉഭയകക്ഷി സഹകരണം ശക്തിപ്പെടുത്തും.
മാഞ്ചസ്റ്ററിലെ ആക്രമണത്തെ പ്രധാനമന്ത്രി അപലപിച്ചു

ഇംഗ്ലണ്ടിലെ മാഞ്ചസ്റ്ററില്‍ നടന്ന ആക്രമണത്തെ പ്രധാനമന്ത്രി ശ്രീ. നരേന്ദ്ര മോദി അപലപിച്ചു. ‘മാഞ്ചസ്റ്ററിലെ ആക്രമണം വേദനിപ്പിക്കുന്നതാണ്. ഞങ്ങള്‍ അതിനെ ശക്തമായി അപലപിക്കുന്നു. ഞങ്ങളുടെ ചിന്തകള്‍ അപകടത്തില്‍ മരണമടഞ്ഞവരുടെ കുടുംബത്തോടൊപ്പവും പ്രാര്‍ത്ഥനകള്‍ പരിക്കേറ്റവരോടൊപ്പവുമുണ്ട്’, പ്രധാനമന്ത്രി പറഞ്ഞു.
26-ാം ദേശീയ യുവജനോത്സവം കർണാടകത്തിലെ ഹുബ്ബള്ളിയിൽ പ്രധാനമന്ത്രി ജനുവരി 12ന് ഉദ്ഘാടനം ചെയ്യും

പ്രധാനമന്ത്രി നരേന്ദ്ര മോദി 2023 ജനുവരി 12ന് 26-ാം ദേശീയ യുവജനോത്സവം ഉദ്ഘാടനംചെയ്യും. വൈകിട്ടു 4നു കർണാടകത്തിലെ ഹുബ്ബള്ളിയിലാണു പരിപാടി. ദേശീയ യുവജനദിനമായി ആചരിക്കുന്ന, സ്വാമി വിവേകാനന്ദന്റെ ജന്മവാർഷികദിനത്തിലാണ്, അദ്ദേഹത്തിന്റെ ആദർശങ്ങളെയും ഉപദേശങ്ങളെയും സംഭാവനകളെയും ആദരിക്കാനും വിലമതിക്കാനും പരിപാടി സംഘടിപ്പിക്കുന്നത്. കഴിവുറ്റ നമ്മുടെ യുവാക്കളെ ദേശീയതലത്തിൽ ഉയർത്തിക്കാട്ടുന്നതിനും രാഷ്ട്രനിർമാണത്തിനു പ്രചോദിപ്പിക്കുന്നതിനുമായാണ് എല്ലാക്കൊല്ലവും ദേശീയ യുവജനോത്സവം നടത്തുന്നത്. ഇതു രാജ്യത്തിന്റെ വിവിധഭാഗങ്ങളിൽനിന്നുള്ള വൈവിധ്യമാർന്ന സംസ്കാരങ്ങളെ പൊതുവേദിയിലെത്തിക്കും. ‘ഏകഭാരതം, ശ്രേഷ്ഠ ഭാരതം’ എന്ന മനോഭാവത്തോടെ ഏവരെയും കൂട്ടിയിണക്കുകയും ചെയ്യും. ഈ വർഷം, ജനുവരി 12 മുതൽ 16 വരെ കർണാടകത്തിലെ ഹുബ്ബള്ളി-ധാർവാഡിലാണു “വികസിത് യുവ – വികസിത് ഭാരത്” എന്ന പ്രമേയത്തിലൂന്നി മേള നടക്കുന്നത്. യുവജനസമ്മേളനത്തിനും മേള സാക്ഷ്യംവഹിക്കും. ഇതു ജി20, വൈ20 പരിപാടികളിൽനിന്ന് ഉരുത്തിരിഞ്ഞ അഞ്ചു വിഷയങ്ങളിൽ പ്ലീനറി ചർച്ചകൾക്കു വേദിയാകും. തൊഴിലിന്റെ ഭാവിയും വ്യവസായവും നവീനാശയങ്ങളും; ഇരുപത്തിയൊന്നാം നൂറ്റാണ്ടിലെ വൈദഗ്ധ്യങ്ങൾ; കാലാവസ്ഥാവ്യതിയാനവും ദുരന്തസാധ്യത കുറയ്ക്കലും; സമാധാനം സൃഷ്ടിക്കലും അനുരഞ്ജനവും; ജനാധിപത്യത്തിലെയും ഭരണത്തിലെയും ഭാവി-യുവ പങ്കാളിത്തം; ആരോഗ്യവും ക്ഷേമവും എന്നിവയാണവ. അറുപതിലധികം വിദഗ്ധർ ഉച്ചകോടിയിൽ പങ്കാളികളാകും. മത്സരാധിഷ്ഠിതവും അല്ലാത്തതുമായ നിരവധി പരിപാടികൾ ഇതിന്റെ ഭാഗമായി നടക്കും. മത്സരപരിപാടികളിൽ നാടോടിനൃത്തങ്ങളും പാട്ടുകളും ഉൾപ്പെടും. ഒപ്പം, പ്രാദേശിക പരമ്പരാഗത സംസ്കാരങ്ങൾക്കും പ്രചോദനമേകും. പത്തുലക്ഷത്തോളംപേർ അണിനിരക്കുന്ന ‘യോഗത്തോൺ’ മത്സരേതര പരിപാടികളുടെ ഭാഗമാകും. ദേശീയതലത്തിലുള്ള കലാകാരന്മാർ തദ്ദേശീയമായ എട്ടു കായിക ഇനങ്ങളും ആയോധനകലകളും അവതരിപ്പിക്കും. ഭക്ഷ്യമേള, യുവകലാക്യാമ്പ്, സാഹസിക-കായിക പ്രവർത്തനങ്ങൾ, ‘നിങ്ങളുടെ കര-നാവിക-വ്യോമ സേനകളെ തിരിച്ചറിയൂ’ പ്രത്യേക ക്യാമ്പുകൾ എന്നിവയാണു മറ്റ് ആകർഷണങ്ങൾ. –ND–
പ്രധാനമന്ത്രി ഇന്ത്യന്‍ വനിതാ ക്രിക്കറ്റ് ടീം അംഗങ്ങളെ കണ്ടു

വനിതാ ലോക ക്രിക്കറ്റ് ഫൈനലില്‍ മത്സരിച്ച ഇന്ത്യന്‍ ടീം അംഗങ്ങളുമായും ഒഫീഷ്യലുകളുമായും പ്രധാനമന്ത്രി ശ്രീ. നരേന്ദ്ര മോദി കൂടിക്കാഴ്ച നടത്തി. വനിതാ ക്രിക്കറ്റ് ടീമിനുവേണ്ടി ഒരു പ്രധാനമന്ത്രി ട്വീറ്റ് ചെയ്ത അനുഭവം ഇതാദ്യമാണെന്നു കളിക്കാര്‍ പറഞ്ഞു. തങ്ങളുടെ കളിയിലുള്ള പുരോഗതി പ്രധാനമന്ത്രി നിരീക്ഷിക്കുന്നുണ്ട് എന്നത് അഭിമാനം ഉണര്‍ത്തുകയും സന്തോഷിപ്പിക്കുകയും പ്രചോദിപ്പിക്കുകയും ചെയ്തതായി അവര്‍ പറഞ്ഞു. സമ്മര്‍ദത്തെ എങ്ങനെ അതിജീവിക്കാം എന്ന കളിക്കാരുടെ ചോദ്യത്തിന് മനസ്സിന്റെയും ശരീരത്തിന്റെയും കര്‍മശേഷിയുടെയും സന്തുലിതാവസ്ഥ നിലനിര്‍ത്താന്‍ യോഗ സഹായകമാവുമെന്നു പ്രധാനമന്ത്രി മറുപടി നല്‍കി. യോഗ പരിശീലിക്കുന്നതു സ്വാശ്രയത്വം വളര്‍ത്തുമെന്നും അദ്ദേഹം വിശദീകരിച്ചു. നിങ്ങള്‍ തോറ്റിട്ടില്ലെന്നു കളിക്കാരെ ആശ്വസിപ്പിച്ച പ്രധാനമന്ത്രി, ഇന്ത്യന്‍ ടീമിന്റെ തോല്‍വി രാജ്യത്തെ 125 കോടി ഇന്ത്യക്കാര്‍ തങ്ങള്‍ക്കുതന്നെ ഉണ്ടായ തോല്‍വിയായി ഏറ്റെടുത്തുകഴിഞ്ഞുവെന്നും സത്യത്തില്‍ ഇതു ടീമിന്റെ ഏറ്റവും വലിയ വിജയമാണെന്നും കൂട്ടിച്ചേര്‍ത്തു. പല രാജ്യാന്തര കായിക മത്സരങ്ങളിലും വിജയിച്ചുകൊണ്ട് ഇന്ത്യയുടെ പെണ്‍മക്കള്‍ രാഷ്ട്രത്തിന്റെ അഭിമാനം ഉയര്‍ത്തുന്നതില്‍ സന്തോഷം പ്രകടിപ്പിച്ച പ്രധാനമന്ത്രി, വിവിധ മണ്ഡലങ്ങളില്‍ സ്ത്രീകള്‍ നേടിയെടുക്കുന്ന പുരോഗതി സമൂഹത്തിനു നേട്ടം പകരുന്നുണ്ടെന്നു ചൂണ്ടിക്കാട്ടി. കായികരംഗത്തിനു പുറമേ, പത്താം ക്ലാസിലെയും 12ാം ക്ലാസിലെയും വിജയനിരക്കും ഐ.എസ്.ആര്‍.ഒ. ദൗത്യങ്ങളില്‍ താക്കോല്‍സ്ഥാനത്തുനിന്നു പ്രവര്‍ത്തിച്ചിട്ടുള്ള വനിതാ ബഹിരാകാശ ശാസ്ത്രജ്ഞകളുടെ കാര്യവും അദ്ദേഹം ഓര്‍മിപ്പിച്ചു. ഒപ്പു പതിച്ച ക്രിക്കറ്റ് ബാറ്റ് ടീമംഗങ്ങള്‍ പ്രധാനമന്ത്രിക്കു സമ്മാനിച്ചു.